 NA MWANGI MUIRURI  WAZEE wa Mlima Kenya sasa wanawasihi viongozi wa eneo hilo wakiongozwa na Naibu wa Rais Bw Rigathi Gachagua wakumbatie mwito wa amani Rais mstaafu Uhuru Kenyatta alitoa wiki iliyopita. Licha ya kugeuzwa vibonde na washirika wa Rais William Ruto katika eneo la Mlima Kenya na Rift Valley katika siku za hivi karibuni, Bw Kenyatta alijitokeza akisema kwamba iwapo ataalikwa kikao na Rais Ruto hatakataa. “Mimi siwezi nikajipeleka kukutana na Rais Ruto ikiwa hajanialika. Lakini akinialika nitaenda kwa kuwa hata mimi yeye ni rais wangu…” akasema katika mahojiano na vyombo vya habari. Sasa, mwenyekiti wa muungano wa wazee wa Mlima Bw Wachira Kiago alisema kwamba “hiyo ni ishara tosha ya heshima na unyenyekevu Bw Kenyatta amedumisha kama nembo yake na inagusa roho sana kumuona akitelekezwa kwa kiwango ambacho tumeshuhudia”. Bw Kiago alimtaka Bw Gachagua achukue jukumu la kuleta pamoja wanasiasa wa Mlima Kenya ambao wamekuwa wakimshambulia Kenyatta kwa kiwango kikuu. Baadhi ya washirika wa Rais Ruto wamekuwa wakimshutumu kwa ukali usio na kifani kwamba anafadhili maandamano dhidi ya serikali, anafufua kundi haramu la Mungiki na pia kuhujumu kukosa kumtambua Rais Ruto. “Lakini Bw Kenyatta ameweka hisia zake wazi. Amekana madai hayo na kusisitiza kwamba isipokuwa tu kuwa rafiki wa kinara wa Azimio Bw Raila Odinga, hahusiki kamwe na matukio ya kisiasa yanayoendeshwa dhidi ya serikali,” akasema Mzee wa Murang’a Bw Kiarie Chombou. Bw Chombou alisema kwamba “hatutaki huu mtafaruku ambao unatugawa kwa misingi ya uhasama wa kisiasa na sote tunafaa kuja pamoja kusaka maendeleo kwa watu wetu”. Bw Chombou ambaye hivi majuzi alikabidhi Bw Mwangi Njuguna hatamu za uenyekiti wa Kiama Kia Ma alisema kwamba “Ni aibu sisi kuonekana tukipigana miongoni mwetu wakati wengine wanaonekana kuungana”. Bw Chombou alisema kwamba madai ya kumhusisha Bw Kenyatta na pia familia yake katika visa vya uvunjaji sheria na kisha kuona jina la Mama Ngina Kenyatta likiingizwa kwa siasa si haki. Mwenyekiti wa muungano wa Gikuyu, Embu na Meru (Gema) Bw Lawi Imathiu alisema kwamba “umoja, amani na ustawi ndizo nguzo kuu za kijamii na ni vyema wote waungane na kuzika tofauti zao za kisiasa”.   [email protected]   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  